157 का टारगेट 18 ओवर में हासिल किया; प्लेयर ऑफ द मैच शांतो की फिफ्टी
Bangladesh vs England 1st T20 Match Update; बांग्लादेश क्रिकेट टीम ने टी-20 और वनडे वर्ल्ड चैंपियन इंग्लैंड को 6 विकेट से टी-20 इंटरनेशनल हरा दिया
बांग्लादेश क्रिकेट टीम ने टी-20 और वनडे वर्ल्ड चैंपियन इंग्लैंड को 6 विकेट से टी-20 इंटरनेशनल हरा दिया। चट्टोग्राम में टॉस हारकर पहले बैटिंग करने उतरी इंग्लैंड ने 20 ओवर में 6 विकेट पर 156 रन बनाए। जवाब में बांग्लादेश ने 18 ओवर में 4 विकेट खोकर लक्ष्य हासिल कर लिया।
बांग्लादेश से नजमुल हसन शांतो ने 51 रन की पारी खेली। वहीं शाकिब अल हसन 34 अफीफ होसैन 15 रन बनाकर नाबाद रहे और अपनी टीम की जीत सुनिश्चित की।
बटलर-सॉल्ट के बाद बिखरी इंग्लिश टीम 
टॉस हारकर पहले बैटिंग करने उतरी इंग्लैंड टीम को कप्तान जोस बटलर और फिल सॉल्ट ने अच्छी शुरुआत दिलाई। दोनों ने पहले विकेट के लिए 10 ओवर में 80 रन जोड़े। सॉल्ट 38 रन बनाकर आउट हुए। उनके जाने के बाद बटलर एक एंड पर खड़े रह गए और दूसरे एंड पर लगातार विकेट गिरने लगे।
बटलर 67 रन बनाकर आउट हुए। उनके अलावा बेन डकेट ने 20, डेविड मलान ने 4, सैम करन ने 6 और क्रिस वोक्स ने एक रन बनाया। मोईन अली 8 और क्रिस जॉर्डन 5 रन बनाकर नाबाद रहे। बांग्लादेश से हसन मसमूद को सबसे ज्यादा 2 विकेट मिले। वहीं नसुम अहमद, तस्कीन अहमद, मुस्ताफिजुर रहमान और शाकिब अल हसन के खाते में एक-एक विकेट गया।
बांग्लादेश ने की तेज शुरुआत 
157 रन के टारगेट का पीछा करने उतरी बांग्लादेश को लिट्टन दास (12) और रोनी तालुकदार (21) ने तेज शुरुआत दिलाई। चौथे ओवर में रोनी और पांचवें ओवर में लिट्टन दास आउट हो गए। तीसरे नंबर पर आए नजमुल हसन शांतो (51) ने टॉडी ह्रिदॉय (24) के साथ तीसरे विकेट के लिए 39 बॉल पर 65 रन की पार्टनरशिप की।
शांतो और ह्रिदॉय के आउट होने के बाद शाकिब और अफीफ ने 34 बॉल पर 46 रन की नाबाद पार्टनरशिप कर 12 गेंद बाकी रहते अपनी टीम को जीत दिला दी। इंग्लैंड के लिए जोफ्रा आर्चर, आदिल रशीद, मार्क वुड और मोईन अली ने 1-1 विकेट लिया। 51 रन बनाने वाले शांतो प्लेयर ऑफ द मैच रहे।
इंग्लैंड को पहली बार टी-20 हराया 
इंग्लैंड पुरुष क्रिकेट टीम डिफेंडिंग वनडे और टी-20 वर्ल्ड चैंपियन है। बांग्लादेश ने टीम को पिछले दिनों वनडे मैच हराने के बाद अब टी-20 भी हरा दिया। दोनों देशों के बीच यह टी-20 की पहली ही सीरीज खेली जा रही है। इससे पहले दोनों में एकमात्र टी-20 मैच 2021 के वर्ल्ड कप में खेला गया, जिसे इंग्लैंड ने जीता था।
3 टी-20 की सीरीज का दूसरा मैच 12 और तीसरा 14 मार्च को खेला जाएगा। दोनों ही मैच मीरपुर में होंगे।
